DOLOŽKA ZLUČITEĽNOSTI
právneho predpisu
s právom Európskych spoločenstiev a právom Európskej únie

1. Navrhovateľ právneho predpisu:
    Vláda Slovenskej republiky

2. Názov návrhu právneho predpisu:
Zákon o platových pomeroch prokurátorov v roku 2003 a o dočasnom obmedzení účinnosti niektorých ustanovení zákona č.  154/2001 Z.z. o prokurátoroch a právnych čakateľoch prokuratúry

3. Záväzky Slovenskej republiky vo vzťahu k Európskym spoločenstvám a Európskej únii:
a) problematika návrhu zákona nie je prioritou aproximácie  práva podľa článku 70 Európskej dohody o pridružení, ani  podľa Národného programu pre prijatie acquis communautaire,  Partnerstva pre vstup, Bielej knihy a screeningu;
b) predmetom návrhu zákona nie sú záväzky vyplývajúce zo  schválených negociačných pozícií.

4. Problematika návrhu právneho predpisu nie je upravená v práve  Európskych spoločenstiev ani v práve Európskej únie.

5. Stupeň zlučiteľnosti návrhu právneho predpisu s právom Európskych spoločenstiev a právom Európskej únie:
Úplná zlučiteľnosť.

6. Gestor (spolupracujúce rezorty):
Generálna prokuratúra Slovenskej republiky

7. Účasť expertov pri príprave návrhu právneho predpisu a ich  stanovisko k zlučiteľnosti návrhu právneho predpisu s právom  Európskych spoločenstiev a právom Európskej únie (špecifikácia  úrovne a spôsobu expertnej účasti, napr. konzultácie a pod.):
Na príprave znenia návrhu zákona sa nezúčastňovali osobitní  experti.

Osobitná časť:

K § 1 až 5:

Základný plat prokurátora (§ 1 a § 2), funkčný príplatok (§ 3), ďalší plat (§ 4) a odmena prokurátora (§ 5) je ustanovený rovnako ako v zákone Národnej rady Slovenskej republiky č. 66/1994 Zb. o platových pomeroch prokurátorov a právnych čakateľoch prokuratúry Slovenskej republiky v znení neskorších predpisov, teda na úrovni roku 2002.

Na základe platného znenia § 266 v spojení s čl. V zákona č. 154/2001 Z.z. o prokurátoroch a právnych čakateľoch prokuratúry je s účinnosťou od 1. januára 2003 zákon Národnej rady Slovenskej republiky č. 66/1994 Zb. o platových pomeroch prokurátorov a právnych čakateľoch prokuratúry Slovenskej republiky v znení neskorších predpisov zrušený. Z tohto dôvodu treba platové platové pomery prokurátorov, ktoré majú byť zachované na úrovni roku 2002, ustanoviť znovu v novom zákone. 

K § 6:

Zvýšenie funkčného platu predpokladá zvýšenie platu a príplatkov za výkon funkcie nadčas a náhrad za služobnú pohotovosť (§ 6). S cieľom zabrániť tomuto zvýšeniu sa ustanovuje, aby na účely § 101, § 102, § 110, § 111 a § 112 zákona č. 154/2001 Z.z. o prokurátoroch a právnych čakateľoch prokuratúry sa funkčným platom prokurátora rozumel základný plat prokurátora určený k 31. decembru 2002 podľa § 2 ods. 1 písm. a) zákona č. 66/1994 Zb. o platových pomeroch prokurátorov a právnych čakateľov prokuratúry Slovenskej republiky v znení neskorších predpisov.

K § 7 a 8:

Navrhuje sa, aby
- ustanovenia tohto zákona o základnom plate prokurátorov (§  1 a § 2) a ich funkčnom príplatku (§ 3) stratili účinnosť 30.  júnom 2003 (§ 7 ods. 1) s tým, že od 1. júla 2003 sa pri určovaní základného platu prokurátorov a ich funkčného príplatku  bude postupovať už podľa zákona č. 154/2001 Z.z. o prokurátoroch a právnych čakateľoch prokuratúry (§ 8 ods. 1),
- právna úprava uvedená v § 4 (ďalší plat), v § 5 (odmena prokurátora) a v § 6 (fikcia funkčného platu na účely určenia platu  a príplatkov za výkon funkcie nadčas a náhrad za služobnú pohotovosť) stratili účinnosť 31. decembrom 2003 (§ 7 ods. 2),
- od 1. júla 2003 sa priznal prokurátorom osobitný príplatok  uvedený v § 93 ods. 1 písm. c) v spojení s § 113 zákona č.  154/2001 Z.z. o prokurátoroch a právnych čakateľoch prokuratúry  (§ 8 ods. 1),
- od 1.januára 2004 sa pri priznávaní ďalšieho platu už postupovalo podľa zákona č. 154/2001 Z.z. o prokurátoroch a právnych  čakateľoch prokuratúry (§ § 8 ods. 2).

K § 9:

So zreteľom na skutočnosť, že tento zákon by mal ustanovovať platové pomery prokurátorov v roku 2003 s účinnosťou od 1. januára 2003 a že od tohoto dátumu by malo dôjsť k dočasnému obmedzeniu účinnosti § 93 ods. 1 písm. c), § 95, § 96, § 98, § 106 a § 113 a nepriamo aj § 101, § 102, § 110, § 111 a § 113 zákona č. 154/2001 Z.z. o prokurátoroch a právnych čakateľoch prokuratúry, nesmie tento zákon nadobudnúť účinnosť neskôr ako 1. januára 2003. Bolo by však správne, keby bol vyhlásený v Zbierke zákonov Slovenskej republiky ešte pred týmto dátumom, aby s jeho znením sa mohli oboznámiť všetci prokurátori, ktorí očakávali nadobudnutie účinnosti svojich platových pomerov ustanovených v zákone č. 154/2001 Z.z. k 1. januáru 2003. Pri navrhovaní dátumu nadobudnutia účinnosti tohto zákona nebolo možné ustanoviť primeranú legisvakanciu vzhľadom na termín vypracovania a odovzdania návrhu zákona a určenej účinnosti tohto zákona.